|  |
| --- |
|  |

# Høringssvar om ændring af straffeloven (beskyttelse mod hadefulde ytringer)

DH takker for muligheden for at afgive høringssvar om udkastet til lovforslag.

Forslaget går ud på, at begrebet »handicap« indsættes i straffelovens § 266 b, stk. 1. Det vil medføre, at den strafferetlige beskyttelse mod forhånende eller nedværdigende udtalelser, som i dag gælder for race, hudfarve, national eller etnisk oprindelse, tro eller seksuel orientering, fremover også vil gælde handicap.

I DH er vi glade for forslaget og bakker det op. Det vil styrke retssikkerheden for mennesker med handicap. Hadbeskeder og andre nedsættende og forhånende ytringer om mennesker med handicap skal ikke tolereres i et moderne demokrati.

Det er også et vigtigt signal at sende, at personer med handicap skal beskyttes på lige fod med personer med anden etnisk baggrund, med en bestemt seksuel orientering o.l.

Vi har et enkelt forslag til ændring til lovforslaget.

Der har været kritik af, at domstolenes praksis i sager efter § 266 b, stk.1, er for restriktiv. Det er afgørende for både retssikkerhed og retsbevidsthed, at det eksplicit anerkendes, at en hadforbrydelse helt eller delvist kan være motiveret af had.

Ifølge et notat fra initiativet ”Beskyt minoriteter” fører kun 9 % af alle anmeldelser efter straffelovens § 266 b til en dom. [[1]](#footnote-1)

Notatet anfører, at det lave antal domme overvejende skyldes, at sager med et delmotiv går tabt i systemet. Det betyder med andre ord, at hvis der kan peges på en anden mulig delårsag til forbrydelsen, så vil det ikke føre til en dom.  
  
Vi anbefaler derfor, at der foretages en opstramning af både straffelovens §§ 81, nr. 6 og 266 b. Det bør fremgå eksplicit, at en hadforbrydelse kan være helt eller delvist være motiveret af had.   
  
Det er vigtigt, at beskyttelsen imod hadforbrydelser ikke bliver symbolsk, men formuleres, så den yder fuld beskyttelse til dem, som måtte blive udsat for en hadforbrydelse.

Med venlig hilsen

cid:image001.jpg@01D5529D.6532F880

Thorkild Olesen, formand

1. <https://drive.google.com/file/d/1EmLEO-JnILr6OXJSYFtS5MLuL3UK3xU0/view?fbclid=IwAR0ueCSPDve8xsCK4A045gkGuR8TC2xLMEokBuMeHcFNHzY2GLcXBlWRKT0> [↑](#footnote-ref-1)